**Horea şi Cloşca**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Horă revoluţionară

Horea, Cloşca-s la un loc

Ş-au aprins un mare foc

Şi cântă voios în joc:

„Pe cel câmp pustiu şi-ntins

Arde-un foc de noi aprins.

Las’ să ardă şi să crească,

Ca-i în ţara ungurească!

Trageţi hora ca să joc

La lumina celui foc!

Ungurean, musteaţă lungă!

Zis-am morţii să te-ajungă!

Zis-am parei să te ardă,

Zis-am crucii să te piardă,

Trageţi hora ca să joc

La lumina celui foc!

Ungurean, câine turbat!

Multe-n lume ţi-am răbdat,

Dar venit-a timpul meu

Ca să mă răzbun şi eu!

Trageţi hora ca să joc

La lumina celui foc!

Cum răcnesc jivinele!

Cum s-aprind slăninile!

Cum ard toate satele

De-şi curăţ păcatele!

Trageţi hora ca să joc

La lumina celui foc!

M-am suit la munte-n zori

Ş-am prins fulgerul din nori,

Şi de sus din înălţime

L-am izbit în ungurime!

Trageţi hora ca să joc

La lumina celui foc!”

Horea, Cloşca, la un loc,

Părăsiţi de-al lor noroc,

Ard, cântând voios în foc!